ועדת הפנים והגנת הסביבה, כנסת 23, פרוטוקול מספר 72, 2020-09-16 09:00

מיכל (מיקי) חיימוביץ': בוקר טוב לכולם.

מיכל (מיקי) חיימוביץ': אנחנו פותחים דיון בנושא צו בתי הסוהר (שחרור מנהלי) (קביעת תקן כליאה).

מיכל (מיקי) חיימוביץ': אנחנו רוצים הבוקר לדון בצו בתי הסוהר לקביעת תקן הכליאה בהמשך לדיון שקיימנו לפני שלושה חודשים במסגרתו אישרנו את המשך תוקף הצו לשלושה חודשים בלבד בתקן של 14,000 כלואים.

מיכל (מיקי) חיימוביץ': אני רוצה להגיד כמה דברים לפני שאנחנו נתחיל את הדיון.

מיכל (מיקי) חיימוביץ': כמובן שבימים האחרונים אני מוצפת בפניות מצד הרבה מאוד אסירים על כך שצריך להוריד את תקן הכליאה על מנת לאפשר שחרור מנהלי במספרים גדלים.

מיכל (מיקי) חיימוביץ': אני קראתי את המיילים, אני מבינה את המצוקה, יודעת את המצוקה בבתי הסוהר, את המצוקה שהולכת וגדלה גם לנוכח מגפת הקורונה, אנחנו מתמודדים בחודשים האחרונים עם מצב בלתי אפשרי כמעט בבתי הכלא, אנשים שכלואים בעצם כלואים עוד יותר.

מיכל (מיקי) חיימוביץ': אני מבינה את זה ואני מרגישה את כל הסימפטיה וההבנה למצב הקשה בבתי הכלא, אבל אנחנו חייבים להחליט כאן היום החלטה מושכלת שמסתכלת ובוחנת את כל האלמנטים שיש מסביב ויש כמה דברים שמשתנים ומתפתחים.

מיכל (מיקי) חיימוביץ': אני מבינה שבמהלך החודשים האחרונים התבצעה עבודת מטה נרחבת במשרד לבטחון פנים ובשב"ס, לרבות קידום החלטת ממשלה בנושא, ואני בהחלט מברכת על כך, אני מבינה מהנתונים שהועברו אלינו על ידי השר לבטחון פנים שכמות הכלואים בחודשים האחרונים – בפעם הקודמת שעשינו את הדיון הזה בעצם המצב בבתי הכלא היה של ריווח יחסי גם בעקבות משבר הקורונה, שחרורים שנעשו לפני וירידה בפשיעה באותה תקופה, אבל ממה שאני מבינה, בעוד שבדיון הקודם, כשהתקן עמד על 14,000, לא היו שחרורים מנהליים, בינתיים המצב השתנה ועל פי הדיווח שאני קיבלתי רק בחודש האחרון שוחררו יותר מ-800 אסירים שחרור מנהלי, לרבות אסירים שמוגדרים בעלי מסוכנות גבוהה.

מיכל (מיקי) חיימוביץ': אני מזכירה את הדגשים של הוועדה מהישיבה הקודמת.

מיכל (מיקי) חיימוביץ': החשיבות לייצר מנגנון שחרור מנהלי שיאפשר לשב"ס להפריד בין סוגי האסירים על בסיס סוגי העבירות שבהן הם הורשעו ונכלאו כך שלא ייווצר מצב שאסירים שביצעו עבירות חמורות, פשעי מין, אלימות בתוך המשפחה, ישוחררו בטרם עת באותו הליך מנהלי בלי הפעלת שיקול דעת של רשויות החוק.

מיכל (מיקי) חיימוביץ': אני אתחיל אולי ואני אבקש מנציגי המשרד לבטחון פנים והשב"ס להציג את העבודה וההתקדמות שחלה בנושא בחודשים האחרונים.

מיכל (מיקי) חיימוביץ': חבר הכנסת סעדי, אתה רוצה לדבר עכשיו או אחר כך?

מיכל (מיקי) חיימוביץ': אתה רוצה לשמוע אותם קודם?

אוסאמה סעדי: כן.

מיכל (מיקי) חיימוביץ': בסדר גמור.

מיכל (מיקי) חיימוביץ': אז מהמשרד לבטחון פנים יש לנו את אריאל זיסל, ממלא מקום היועמ"ש במשרד לבטחון פנים.

אריאל זיסל: שלום, בוקר טוב ליושבת ראש הוועדה ולחברי ועדת הפנים.

אריאל זיסל: אני רוצה להגיד קודם כל כמה מילים על הרקע של האירוע של תקן הכליאה, קודם כל התשתית הנורמטיבית.

אריאל זיסל: אנחנו מדברים על סימן ט'1 לפקודת בתי הסוהר שמסמיך את נציב שירות בתי הסוהר לשחרר אסירים באמצעות מנגנון השחרור המנהלי במועד שבו מספר האסירים השפוטים הכולל עולה על תקן הכליאה בכלל בתי הסוהר.

אריאל זיסל: בהתאם לסעיף 68ב לפקודת בתי הסוהר סמכות זו נתונה לשר לבטחון הפנים באישור ועדת הפנים של הכנסת לתקופה שלא תעלה על שנה.

אריאל זיסל: צריך לציין כבר עכשיו, לאורך השנים תקן הכליאה פחת באופן מאוד מאוד משמעותי, אנחנו מדברים על תקן כליאה שעמד בשנת 2008 על 22,000 כלואים והיום אנחנו מדברים על תקן כליאה של 14,000 כלואים.

אריאל זיסל: בישיבה האחרונה של ועדת הפנים שעסקה בנושא הזה מיום 15 ביוני 20' אישרה ועדת הפנים את בקשת השר לבטחון הפנים לפיה תקן הכליאה יישאר על 14,000 מקומות כליאה וזאת למשך שלושה חודשים, כשבאותה ישיבה הועלו הסתייגויות, גם מצדך, יושבת ראש הוועדה, לעניין שחרורם של אסירים בעלי מסוכנות לציבור במסגרת השחרור המנהלי וכבר הבעת את הצורך לתקן את מנגנון השחרור המנהלי בהתאם, דבר שכמובן השר לבטחון הפנים, אמיר אוחנה, מאוד שותף לרצון הזה לתקן את המנגנון של השחרור המנהלי הקיים.

אריאל זיסל: מאז הדיון חלפו להם שלושה חודשים, אני חושב שאנחנו נמצאים במקום אחר לגמרי מאז אותו דיון.

אריאל זיסל: בתקופה הזו שחלפה, פעל המשרד שלנו, בשיתוף גם משרד המשפטים ומשרד האוצר, לכיוון ריווח מתקני הכליאה והעמדת שטח המחיה לכל אסיר ועצור בהתאם לפסיקת בג"צ שטח מחיה לצורך עמידה ביעדי הפעימה השנייה וגם גובש תיקון למנגנון השחרור הכללי במטרה להגביר את הביטחון האישי של אזרחי ישראל.

אריאל זיסל: בהקשר הזה אני רוצה לומר, ואני חושב שגם הזכרת, גברתי יושבת הראש, אכן גובש מתווה ממשלתי והתקבלה החלטת ממשלה בתחילת אוגוסט 20', החלטת ממשלה 291, בדבר הגבלת היצע מקומות הכליאה ומרחב המחיה בבתי הסוהר, קידום חלופות כליאה, שיקום אסירים ותיקון החלטת הממשלה.

אריאל זיסל: למעשה אותה החלטת ממשלה קבעה שהממשלה מחויבת לעמידה ביעדי הפעימה השנייה של בג"צ שטח מחיה שזה אומר העמדת שטח מחיה של 4.5 מטרים לכל אסיר ועצור לכל המאוחר עד לתום שנת 2023 כאשר צריך לומר, על פי החלטת הממשלה, המרכיב המרכזי של המתווה מבוסס על בינוי מואץ של 281 מקומות כליאה, זה לצד נקיטת פעולות שונות, אבל המרכיב המרכזי בהחלטה הזו הוא בינוי מואץ.

אריאל זיסל: בנוסף לכך החלטת הממשלה גם מתייחסת להגדלת השימוש באמצעי של הפיקוח האלקטרוני, הגדלת מספר המפוקחים בפיקוח אלקטרוני מ-750 ל-1,250 מפוקחים בפיקוח האלקטרוני וכן החלטת הממשלה מדברת על גיבוש מתווה חדש למנגנון השחרור המנהלי.

אריאל זיסל: ואכן בהתאם להנחיית השר לבטחון הפנים אנחנו גיבשנו מתווה חדש למנגנון השחרור המנהלי באופן כזה שיוחרגו ממנו אותן אוכלוסיות בעלי מסוכנות.

אריאל זיסל: זאת אומרת גם היום כבר מוחרגים מהשחרור המנהלי המורחב קבוצה של האסירים הביטחוניים, אנחנו מבקשים להוסיף לזה גם קבוצות נוספות של אסירים בעלי מסוכנות לציבור כמו עברייני מין, עברייני אלימות במשפחה וכן אסירים רצידיביסטים.

אריאל זיסל: אנחנו עמלים על הצעת חוק ממשלתית בנושא הזה כאשר על פי החלטת הממשלה עלינו לפרסם תזכיר חוק עד לסוף חודש ספטמבר ובאמת בימים הקרובים בכוונתנו לפרסם תזכיר חוק ברוח המתווה שעליו דיברתי.

אריאל זיסל: אני רוצה לומר עוד נקודה שבעיניי היא חשובה והיא מרכזית.

אריאל זיסל: בדיון הקודם, כשדיברנו על תקן כליאה של 14,000 מנגנון השחרור המנהלי לא הופעל כי המצבה עמדה על פחות מכך, בעקבות משבר הקורונה, בעקבות תקש"ח חופשות אסירים שהעברנו, אבל אז אנחנו נמצאים במקום אחר ולמעשה בכל יום משתחררים עשרות אסירים במנגנון השחרור המנהלי, וזו נקודה מאוד חשובה שחשוב שהוועדה תדע על כך.

אריאל זיסל: למעשה אנחנו מדברים על כך שמ-6 באוגוסט ועד ה-9 בספטמבר שוחררו 832 אסירים.

מיכל (מיקי) חיימוביץ': זה המון.

אריאל זיסל: אני רוצה לומר שבקבוצה הזו של האסירים גם כלולים אסירים שהם בעלי מסוכנות גבוהה לציבור.

אריאל זיסל: כיוון שעדיין לא תוקן מנגנון השחרור המנהלי אז הם חלק מהשחרור המנהלי הקיים וכמובן שצריך לקחת את זה בחשבון.

אריאל זיסל: לכן לאור כל הדברים שאמרתי השר לבטחון הפנים מבקש להותיר את תקן הכליאה ל-14,000 מקומות כליאה וזאת למשך שנה, עד שבמשך התקופה הזו אנחנו נקדם את החקיקה שתתקן את מנגנון השחרור המנהלי כך שלמעשה לא ישוחררו אותם אסירים בעלי מסוכנות רבה שבוודאי אין לנו עניין שהם יגיעו לרחובות ישראל ויסכנו את בטחון הציבור.

מיכל (מיקי) חיימוביץ': ואדוני משוכנע שיש צורך בשנה?

מיכל (מיקי) חיימוביץ': כלומר אנחנו לא יכולים להיפגש בזמן קצר יותר על מנת לבחון שוב פעם ולראות איך התקדמתם?

מיכל (מיקי) חיימוביץ': שנה מבחינת

מיכל (מיקי) חיימוביץ': כם זה הכרחי?

אריאל זיסל: אנחנו ביקשנו שנה כי אנחנו יודעים שדרכם של הליכי החקיקה לקחת זמן לא מבוטל ואנחנו זקוקים לזה.

אריאל זיסל: אני אומר את זה כאן, ככל שנצליח לקדם ולהשלים את הליך החקיקה של תיקון מנגנון השחרור המנהלי בפחות מכך אז אנחנו בהחלט נבוא לוועדת הפנים ונעדכן את תקן הכליאה לפני תום השנה.

מיכל (מיקי) חיימוביץ': כשאני מבינה שגם במסמכים שאתם העברתם לנו כבר מתוכננת הורדה של תקן הכליאה ל-13,000.

אריאל זיסל: נכון מאוד, אנחנו מתכננים להוריד את תקן הכליאה, לכשתאושר הצעת החוק הממשלתית בעניין הזה, ל-13,750.

אוסאמה סעדי: אפשר כמה שאלות?

מיכל (מיקי) חיימוביץ': כן, בבקשה.

אוסאמה סעדי: בוקר טוב.

אוסאמה סעדי: רציתי לשאול, אם היום השב"ס והמשרד לבטחון פנים היה מיישם את בג"צ שטח המחיה והיה נותן לכל אסיר 4.5 מטר מרובע, אנחנו יודעים שהיום, לפי הנתונים שלכם, רק 40% מהאסירים עומדים בתקן של 4.5 מטר מרובע.

אוסאמה סעדי: אם אתם הייתם היום מיישמים את כל האסירים כמה אסירים היו צריכים להשתחרר וכמה תקן הכליאה היה צריך לעמוד?

אריאל זיסל: אני מציע בעניין הזה - - -

מיכל (מיקי) חיימוביץ': את יוכי?

אריאל זיסל: כן, להעביר את זכות הדיבור לשב"ס שיתייחס באופן פרטני לעניין.

מיכל (מיקי) חיימוביץ': בסדר, אני חושבת שיוכי יותר מתאימה לענות על זה.

אוסאמה סעדי: אז עוד שאלה, אני לא יודע אם זה אתה או יוכי, מתחילת השנה אמרתם שבגלל תיקון 54 המנהלי הכפול בשנת 2019 באמת מספר השחרורים עלה ל-14,000, וכאשר ב-2018 הוא היה 11,000, ב-2017 10,000, ב-2016 10,000, אני שואל - - -

מיכל (מיקי) חיימוביץ': סליחה, מה זה המספרים האלה שאמרת עכשיו?

אוסאמה סעדי: המספרים שהשתחררו מנהלית בשנת 2019, 14,000.

מיכל (מיקי) חיימוביץ': 14,000 השתחררו?

אוסאמה סעדי: במנהלי ומנהלי כפול.

אוסאמה סעדי: בגלל המנהלי הכפול שעשינו בסוף 2018 אז ב-2019, על מנת שבאמת יורידו את שטח המחיה שוחררו 14,000.

אוסאמה סעדי: ב-2018 11,000, ב-2017 10,000.

אוסאמה סעדי: אז אני שואל אותך מתחילת השנה, מ-1.1.2020 עד היום, כמעט אנחנו מדברים על תשעה חודשים, על שלושת רבעי שנה, תגיד לנו כמה מנהליים שוחררו עד היום.

אריאל זיסל: קודם כל לפני שאני מעביר את זכות הדיבור ליועצת המשפטית של שב"ס אני כן רוצה לומר שצריך לקחת בחשבון שבתקופה הזו, החל מתחילת מרץ, אנחנו בתקופה של משבר הקורונה ולכן במשך חודשים רבים למעשה לא שוחררו במנגנון השחרור המנהלי - - -

אוסאמה סעדי: אדוני, אני יודע שלא שוחררו ואתה באת לכאן ואתה עכשיו זורק מספר מסנוור, ששחררנו 800, ה-800 האלה, בגלל שלא שחררתם אף אחד מאז מרץ 2020 ובגלל שעכשיו תקן הכליאה עומד להסתיים והיו מעצרים קצת יותר בחודשים האחרונים ואז אתם שחררתם 800 כאשר ה-800 האלה היו צריכים להשתחרר במשך כל החודשים הקודמים.

אוסאמה סעדי: אז תגיד לי, בבקשה, מתחילת השנה, עד היום, 16.9, כמה מנהליים שוחררו?

אוסאמה סעדי: מספר.

אריאל זיסל: טוב, זה שב"ס אולי יענה על זה.

אוסאמה סעדי: מה, אתם אין לכם בבטחון פנים?

אוסאמה סעדי: אתה נציג השר לבטחון פנים, אין לך את המספר הזה?

אוסאמה סעדי: המספר הזה לא עמד בפני השר כשהוא חתם על הצו?

מיכל (מיקי) חיימוביץ': חבר הכנסת סעדי, אני חושבת שליוכי גנסין יש את הנתונים האלה.

יוכי גנסין: חבר הכנסת סעדי - - -

אוסאמה סעדי: אני שואל את נציג המשרד לבטחון פנים, יוכי, תיכף נגיע אלייך.

מיכל (מיקי) חיימוביץ': אני לא מבינה למה אתה מתעקש לשאול אותו, תשאל את מי שיכול לתת לך את הנתונים.

אוסאמה סעדי: אבל המשרד לבטחון פנים אין לו?

מיכל (מיקי) חיימוביץ': אני חושבת שזה לא – זה עכשיו להיות, אתה יודע, להתעסק בזה.

אוסאמה סעדי: לא, לא יודע, שיגיד שאין לו.

אוסאמה סעדי: שיגיד שהוא לא יודע, שהשר לבטחון פנים לא יודע.

יוכי גנסין: השר לבטחון פנים יודע היטב.

אוסאמה סעדי: אז הוא יענה.

אוסאמה סעדי: אז הוא יענה, אני שואל אותו.

מיכל (מיקי) חיימוביץ': אבל אתה לא שואל את השר לבטחון פנים.

אוסאמה סעדי: אני שואל אותו, מה הבעיה?

אוסאמה סעדי: יועץ משפטי של המשרד לבטחון פנים.

אריאל זיסל: חבר הכנסת, השר לבטחון הפנים קיבל את מלוא התשתית העובדתית, הוא טרם קיבל את החלטתו ואני גם אמרתי - - -

אוסאמה סעדי: אז תגיד לי כמה.

אריאל זיסל: במהלך השיח אמרתי - - -

אוסאמה סעדי: אדוני, תגיד לי מספר, מה הבעיה?

אריאל זיסל: מתחילת חודש מרץ היינו בתקופה של קורונה ולכן במשך התקופה הזו פחתה בצורה מאוד משמעותית מצבת הכלואים בגלל תקנות ש - - -

אוסאמה סעדי: אדוני, מה הבעיה שתגיד לנו לוועדה מ-1.1.2020 עד 16.9.2020 כמה שוחררו מנהלית?

אוסאמה סעדי: תנו לנו מספר.

אריאל זיסל: אני - - -

מיכל (מיקי) חיימוביץ': רק שנייה, סליחה, אדוני, אני רוצה להבהיר פה משהו.

מיכל (מיקי) חיימוביץ': אתה רוצה מספר, אתה דווקא, אני לא מבינה למה אתה מתעקש שהוא ייתן לך את המספר.

מיכל (מיקי) חיימוביץ': אם אתה רוצה את המספר - - -

אוסאמה סעדי: הוא אומר: קיבלנו את כל התשתית העובדתית.

מיכל (מיקי) חיימוביץ': נו באמת.

אוסאמה סעדי: גברתי - - -

מיכל (מיקי) חיימוביץ': לא, אני לא - - -

אוסאמה סעדי: כבוד היושבת ראש, מי שקיבל את ההחלטה זה השר, התשתית העובדתית כולה והנתונים צריכים להיות בפני השר, אני לא רוצה עם כל הכבוד מהשב"ס, השב"ס לא מקבל החלטה, השר לבטחון פנים, הוא הנציג של המשרד לבטחון פנים, שיגיד מספר.

מיכל (מיקי) חיימוביץ': והוא אומר לך שהשר קיבל את כל הנתונים, אני לא מבינה מה - - -

אוסאמה סעדי: אז שיגיד לנו.

אוסאמה סעדי: המספר הזה לא חשוב?

אוסאמה סעדי: אני שואל אותך, גברתי.

מיכל (מיקי) חיימוביץ': המספר חשוב ואנחנו נדע את המספר.

אוסאמה סעדי: אז שיגיד לנו אותו.

מיכל (מיקי) חיימוביץ': אם המספר חשוב אז מה זה משנה לך מי אומר לך אותו?

מיכל (מיקי) חיימוביץ': אתה רוצה שהוא יגיד לך שהשר לא ראה את המספרים?

מיכל (מיקי) חיימוביץ': הוא לא יגיד לך את זה.

אוסאמה סעדי: אבל הוא אומר שיש לו.

אוסאמה סעדי: שיגיד לי שאין לו.

מיכל (מיקי) חיימוביץ': הוא יגיד לך שהשר ראה את המספרים וכנראה הוא ראה את המספרים.

אוסאמה סעדי: אז שיגיד לי שאין לו.

מיכל (מיקי) חיימוביץ': יכול להיות שאין לו כרגע בדפים שיש לו בכתב, אתה רוצה שהוא יזכור את זה בעל פה?

אוסאמה סעדי: אבל הוא בא לדיון.

אוסאמה סעדי: לא, אז שיבדוק, מה הבעיה?

מיכל (מיקי) חיימוביץ': אדוני רוצה להגיד את המספר או שאנחנו נפנה ליועצת המשפטית של ה - - -

אריאל זיסל: לא, אני רק אומר ככה, אני אמרתי דברים ברורים, אמרתי שמתחילת חודש מרץ אנחנו נמצאים במשבר הקורונה ולכן בפועל מצבת הכלואים פחתה מ-14,000 ולא יכולנו להפעיל את מנגנון השחרור המנהלי בגלל מנגנון שעת חירום שהעברנו.

אוסאמה סעדי: אז ממרץ עד - - -

אריאל זיסל: שנייה, תן לי להשלים, אתה כל הזמן - - -

מיכל (מיקי) חיימוביץ': שנייה, רגע, אוסאמה.

מיכל (מיקי) חיימוביץ': סליחה, תן לו רגע להשלים.

אוסאמה סעדי: הוא חוזר על זה שלוש פעמים.

אוסאמה סעדי: אני עכשיו שואל - - -

מיכל (מיקי) חיימוביץ': כי כל פעם אתה מתפרץ בדיוק באותה נקודה.

אריאל זיסל: אני אומר לך, השר לבטחון הפנים מקבל את מלוא הנתונים ואני אומר שאכן מתחילת חודש אוגוסט 20' שוחררו 800 - - -

אוסאמה סעדי: גברתי, עם כל הכבוד, עם כל הכבוד, אנחנו מדברים על שחרור אסירים, על זכויות חוקתיות.

מיכל (מיקי) חיימוביץ': אני יודעת, תאמין לי שאני יודעת.

אוסאמה סעדי: שמעתי אותו, שמעתי אותו עשר דקות, דיבר כל מה שיש לו - - -

אריאל זיסל: במסגרת מנגנון השחרור המנהלי.

אריאל זיסל: זה מה שאני אומר.

אריאל זיסל: אמרתי את הדברים, הדברים ברורים.

אוסאמה סעדי: אני ביקשתי שאלות, אני רוצה עכשיו שיענה על השאלות, מה הבעיה?

מיכל (מיקי) חיימוביץ': אבל כל פעם שהוא מתחיל לענות - - -

אוסאמה סעדי: הוא חוזר עוד פעם, שמעתי שלוש פעמים שמקורונה וקורונה.

מיכל (מיקי) חיימוביץ': וכל פעם אתה מתפרץ בדיוק באותה נקודה ולא נותן לו להשלים את התשובה.

אוסאמה סעדי: אני לא מתפרץ, אני שואל ואני רוצה לקבל תשובה.

מיכל (מיקי) חיימוביץ': אתה כן מתפרץ.

מיכל (מיקי) חיימוביץ': די.

אוסאמה סעדי: זכותי לקבל תשובות.

מיכל (מיקי) חיימוביץ': אז תן לו לתת את התשובה.

אוסאמה סעדי: בבקשה, נשמע אותו.

מיכל (מיקי) חיימוביץ': תודה רבה.

מיכל (מיקי) חיימוביץ': בבקשה.

אריאל זיסל: אני אומר ככה, אם השאלה היא, אני רוצה פשוט להבין שוב מה השאלה - - -

מיכל (מיקי) חיימוביץ': השאלה היא בשנת 2020 כמה אסירים, מ-1.1.2020 עד ה-16 בספטמבר 2020 שוחררו בשחרור מנהלי.

מיכל (מיקי) חיימוביץ': זאת השאלה.

אוסאמה סעדי: נכון.

אריאל זיסל: שוחררו כ-2,700 אסירים פלוס 857 אסירים ששוחררו במסגרת התקש"ח של חופשות אסירים, זה הליך מיוחד של אסירים שהגיעו עד 30 יום לפני מועד השחרור המנהלי לחופשה מיוחדת.

אריאל זיסל: אנחנו ב-2,700 פלוס 857 אסירים במסגרת התקש"ח.

אריאל זיסל: הנתון החשוב, שאני חוזר עליו שוב, שמתחילת חודש אוגוסט שוחררו 832 אסירים במסגרת השחרור המנהלי לרבות אסירים בעלי מסוכנות גבוהה.

מיכל (מיקי) חיימוביץ': אני מבינה.

מיכל (מיקי) חיימוביץ': תודה רבה.

מיכל (מיקי) חיימוביץ': יוכי גנסין, היועצת המשפטית של שירות בתי הסוהר.

יוכי גנסין: כן, בוקר טוב לכולם.

יוכי גנסין: בוקר טוב גם לחבר הכנסת אוסאמה סעדי.

אוסאמה סעדי: סבאח אל חיר, יוכי.

יוכי גנסין: לא, כי הוא התעקש כל כך לא לשמוע אותי אז הנה עכשיו הוא נאלץ לשמוע.

אוסאמה סעדי: ידעתי שאני לא יכול בלעדייך, יוכי.

מיכל (מיקי) חיימוביץ': הוא ידע שהוא לא יימלט מלשמוע אותך.

יוכי גנסין: אוקיי, אז הנתון שמסר אריאל סיזל אני הייתי רוצה בדיוק להגיד אותו כך, אכן 2,771 שוחררו בשחרור מנהלי החל מינואר 2020 ועד ה-16 בספטמבר, פלוס, וזה חשוב לי להגיד, פלוס 857 ששוחררו בין סוף מרץ, אם אני לא טועה, 26 במרץ, מאז תקש"ח קורונה, ועד 26 ביוני, תום שלושת החודשים של תקש"ח קורונה.

יוכי גנסין: חשוב להדגיש, ויושבת הראש יודעת את הדבר הזה, במסגרת תקש"ח קורונה אנחנו החרגנו אסירים עברייני מין, אלימות במשפחה ואלימות חמורה, זאת אומרת שבתוך ה-857 לא היו קיימים אלה שנמנים על אוכלוסיות הסיכון המיוחדות, אבל בסך הכול זה 2,771 פלוס 857, כשרק בחודש האחרון, מה-5 באוגוסט ועד ה-16 בספטמבר שוחררו 947, אבל בתוך ה-947, זה מה שחשוב להגיד, מתוכם שוחררו בעבירות מין 70 ובעבירות אלמ"ב, אלימות במשפחה, 483.

מיכל (מיקי) חיימוביץ': וואו.

יוכי גנסין: סליחה?

מיכל (מיקי) חיימוביץ': אמרתי וואו.

יוכי גנסין: כן, כן, לכן אנחנו, בדיוק כמו שדיברנו, אני קצת בדה-ז'ה-וו על הוועדה הקודמת שהייתה ביוני, מה באנו והסברנו?

יוכי גנסין: אמרנו ככה, אנחנו רוצים לעשות מהלך כי המהלך של תקש"ח קורונה בעינינו הוא מהלך מאוד מאוד ראוי, מצד אחד הוא מאפשר לעשות את השחרור המנהלי לאוכלוסיות שהן פחות אוכלוסיות סיכון מובהקות, הוא מאפשר להמשיך את המהלך הזה של השחרור המנהלי לצד הגידול בשטח המחיה, אבל הוא לא מסכן את האינטרס הציבורי במובן הזה שהוא מראש מחריג אוכלוסיות סיכון מובהקות שהן אוכלוסיית עבירות המין, עבירות אלימות במשפחה.

יוכי גנסין: במסגרת הצגת התיקון המוצעת אנחנו הוספנו גם קבוצה של מה שנקרא עבריינים רצידיביסטים.

מיכל (מיקי) חיימוביץ': שזאת הכוונה לכאלה שהם חוזרים?

מיכל (מיקי) חיימוביץ': זה המונח?

יוכי גנסין: כן, בדיוק, אבל במובן הזה נקטנו באמצעי זהירות, לא כל אחד שחוזר כעבור שנתיים, רק מי שחוזר לכלא תוך שנה מיום תום ריצוי מאסרו.

יוכי גנסין: זאת אומרת זה ממש רצידיביסט מובהק, תוך שנה זה ייחשב גם כמי שיוחרג כמו עבירות המין ואלימות במשפחה.

יוכי גנסין: לכן ההצעה שהגיש השר לוועדה אומרת ככה, בעצם במתווה שהוא כבר אמר ביוני, אנחנו רוצים לאפשר את מנגנון השחרור המנהלי, אבל למנן אותו ולסייג אותו ולהחריג אותו אך ורק לגבי אוכלוסיות האסירים הפחות מסוכנות בהגדרה.

יוכי גנסין: אוכלוסיות האסירים הפחות מסוכנות בהגדרה במובן הזה שהאינטרס הציבורי יוצא גם כן נשכר זה האוכלוסיות של אסירים שאינם נמנים על המין, האלימות במשפחה, הרצידיביסטים המובהקים וגם, חבר הכנסת סעדי לא יאהב את זה, אבל הם גם לא קיבלו על פי המנגנון הקודם, אסירים ביטחוניים.

יוכי גנסין: אלה יקבלו אך ורק שחרור מנהלי רגיל ולא שחרור מנהלי מוגבר.

אוסאמה סעדי: אבל זה קיים היום.

יוכי גנסין: לא קיים היום לגבי אסירי אלימות במשפחה.

אוסאמה סעדי: נכון, לכן אני אומר, זה כבר בתיקון הזה.

מיכל (מיקי) חיימוביץ': לא, היא רק חזרה.

מיכל (מיקי) חיימוביץ': זה בדיוק מה שאמרה.

אוסאמה סעדי: זה קיים.

מיכל (מיקי) חיימוביץ': אבל זה מה שהיא אמרה.

אוסאמה סעדי: לא אהבתי את זה אז ואני לא אוהב את זה גם היום, זה בסדר.

יוכי גנסין: זה מה שאמרתי, אוסאמה.

אוסאמה סעדי: אני תומך בדברייך, מה את רוצה?

יוכי גנסין: מצוין, מצוין שאנחנו מסכימים.

יוכי גנסין: אנחנו בדרך כלל בסוף מגיעים להבנות.

יוכי גנסין: אז זה הרעיון, הרעיון בעצם, ואני רוצה להגיד ליושבת ראש הוועדה, אנחנו הולכים עקב בצד אגודל עם מה שכבר אמרנו ביוני, פשוט לא הצלחנו לקדם את קידום הצעת החוק לפני החגים, אבל זאת הכוונה של השר, זאת הכוונה של שירות בתי הסוהר.

יוכי גנסין: וכמו שאמר פה היועץ המשפטי של המשרד לבטחון פנים, הוא מתכוון לפעול מה שנקרא מיד בסמוך, בעוד כמה ימים, אולי אפילו בין ראש השנה ליום כיפור, להעלות את תסקיר הצעת החוק הזאת, להעלות את זה ולקדם את זה.

יוכי גנסין: ככל שוועדות הכנסת יקדימו וידונו ויסיימו את המלאכה, בעיניי החשובה מאוד, כי היא יוצרת את האיזון הנכון בין האינטרס הציבורי ובין הרחבת שטח המחיה, אבל לעשות את זה באופן מושכל, ככל שנקדים את זה ברור שלשר לא תהיה התנגדות להוריד את תקן הכליאה עם קבלת החוק במסגרת הקריאה השנייה והשלישית.

יוכי גנסין: זה יכול להיות חלק מאותה חקיקה עצמה.

אוסאמה סעדי: יוכי, אני יכול לשאול?

יוכי גנסין: בהחלט.

אוסאמה סעדי: לא הפרעתי לך, נכון?

יוכי גנסין: נכון.

אוסאמה סעדי: מכיוון שאני מכיר אותך רק מאתמול, נכון?

יוכי גנסין: כן.

אוסאמה סעדי: ואני בטוח שאת שמעת את השאלה שלי לנציג של המשרד לבטחון פנים ואמרת שאת תעני על זה ואת לא ענית על זה וזה לא כאילו, זה לא נפל ככה - - -

יוכי גנסין: על איזה שאלה?

מיכל (מיקי) חיימוביץ': על איזה שאלה?

מיכל (מיקי) חיימוביץ': על המספרים היא ענתה במפורט, על איזה שאלה?

יוכי גנסין: היושבת ראש, אני אגיד לך לאיזה שאלה הוא מתכוון, אני מכירה אותו שנים.

אוסאמה סעדי: נו בבקשה, אני מכיר אותה רק 20 שנה.

יוכי גנסין: השאלה שעליה באמת עדיין לא הספקתי לענות, אבל הנה אני מתפרצת לדלת פתוחה, הוא שאל, בהנחה שמורידים את תקן הכליאה היום, כמה מיטות אני צריכה לפנות לאלתר?

יוכי גנסין: נכון?

אוסאמה סעדי: נכון נו.

אוסאמה סעדי: אני חשבתי שאת ישר תתחילי בזה.

יוכי גנסין: הנה, אתה רואה - - -

אוסאמה סעדי: תגידי, על מנת שאנחנו נקיים את הוראת בג"צ ולא לדחות את זה ל-2023 אנחנו צריכים היום לשחרר X אסירים.

אוסאמה סעדי: תגידי לנו.

מיכל (מיקי) חיימוביץ': כמה?

יוכי גנסין: מרוב שאתה מדבר לא שמעת את התשובה, 2,200 מיטות אני צריכה לפנות ובהן גם אסירי אלימות במשפחה, עברייני מין.

אוסאמה סעדי: אבל את זה שמענו.

אוסאמה סעדי: תקן הכליאה כמה צריך לעמוד?

יוכי גנסין: באיזה נסיבות?

מיכל (מיקי) חיימוביץ': אם זה 2,000, אז 12,000.

אוסאמה סעדי: לא, אם אנחנו היום רוצים לקיים את הבג"צ ולא לדחות את זה, אנחנו כבר כשנה וחצי – תקן הכליאה צריך לעמוד על 13,000, על 13,500, על כמה?

יוכי גנסין: לא, ההצעה של השר היא 13,750.

מיכל (מיקי) חיימוביץ': לא, יוכי, השאלה היא אם אנחנו רוצים למלא עכשיו, ברגע זה ממש, את בג"צ 4.5 מטר לאסיר, על כמה צריך לעמוד תקן הכליאה?

יוכי גנסין: אני לא מדברת על תקן הכליאה, אני צריכה - - -

מיכל (מיקי) חיימוביץ': אנחנו מדברים על תקן הכליאה, אנחנו שואלים את תקן הכליאה.

מיכל (מיקי) חיימוביץ': אם היית צריכה לעמוד עכשיו, אם היית אומרת כל האסירים במדינת ישראל בכל בתי הכלא - - -

אוסאמה סעדי: יוכי, תאמיני לי, את אלופה כזאת, את ישר קולטת, אבל תיקחי כמה שניות לחשוב, זה בסדר.

יוכי גנסין: לא, אני לא צריכה לחשוב.

יוכי גנסין: חבר הכנסת סעדי מנסה לבלבל אותי והוא לא יצליח לבלבל אותי ואני אגיד למה, חבר הכנסת סעדי מניח שיש היום קבוצה של אסירים בכלא ואף אחד לא נכנס, לא מחר בבוקר, לא מחרתיים ולא אחרי מחרתיים, אבל זה לא עובד ככה.

יוכי גנסין: כשעוצרים, עדיין משטרת ישראל ממשיכה - - -

מיכל (מיקי) חיימוביץ': למרבה הצער זה לא עובד ככה, נכנסים כל יום.

יוכי גנסין: אני צריכה לפנות 2,200 מיטות, על פי החישוב הבא, אנחנו הודענו לבית המשפט הגבוה לצדק ב-12 באוגוסט שכרגע אנחנו עומדים ב-44% ב-4.5 מטר.

יוכי גנסין: זה מה שהודענו.

אוסאמה סעדי: זה ציינתי בתחילת דבריי, ואני חוזר ושואל אותך עכשיו - - -

יוכי גנסין: אז אמרתי, 2,200 מיטות.

אוסאמה סעדי: לא על מנת לבלבל אותך, אלא על מנת לקבל תשובה.

אוסאמה סעדי: בהנחה שהוועדה היום, אנחנו רוצים לקיים היום את בג"צ שטח המחיה ולהעמיד את זה על 4.5 מטר ל-60% הנותרים, מה תקן הכליאה שאנחנו צריכים היום לקבל.

יוכי גנסין: אז אמרתי לך, אתה צריך לפנות 2,200 מיטות, אם אתה עושה - - -

אוסאמה סעדי: לא שאלתי על כמה מיטות צריך לוותר, אני שאלתי על תקן כליאה.

יוכי גנסין: אם אתה עושה חשבון קל, בלי שאתה מניח שנכנס אסיר אחד - - -

אוסאמה סעדי: אחרי זה אני – אבל קודם תעני לי על זה.

אוסאמה סעדי: קודם כל תעני על זה, שאם אנחנו היום נוריד את זה נגיד ל-13,000, 12,000, ל-13,500, אז אנחנו מקיימים את זה, אחרי זה ניקח בחשבון כמה אסירים, כמה עצורים חדשים, כמה הדברים האלה.

יוכי גנסין: הרי זה נורא פשוט, אתה יודע היטב את החשבון, אם אני צריכה - - -

אוסאמה סעדי: לא, אני לא יודע חשבון, לא למדתי ליבה.

מיכל (מיקי) חיימוביץ': נו באמת.

יוכי גנסין: אז אני אומרת לך, אם אתה צריך לפנות 2,200 מיטות זה אומר שאתה צריך להעמיד את תקן הכליאה לפחות על 12,000, כשכל יום - - -

עידו בן יצחק: זה לא - - -

אוסאמה סעדי: זה לא מדויק, את יודעת שזה לא ככה.

מיכל (מיקי) חיימוביץ': עידו, בבקשה, היועץ המשפטי.

עידו בן יצחק: השאלה היא כזו, בעצם יכול להיות שגם אם יורידו לאפס זה לא ישנה את המספר משום שיש תקופות שקבועות בחוק ולכן השאלה האם כאשר אנחנו קובעים את זה על 14,000 האם יש אסירים שלא משתחררים, שזכאים לפי החוק ולא משתחררים.

יוכי גנסין: יש כרגע קרוב ל-1,000 אסירים שכרגע לא משתחררים.

יוכי גנסין: הם סיימו את מועד השחרור המנהלי על הנייר, אנחנו משחררים היום לפי קבוצות האסירים בערך בממוצע משהו בין 50 ל-70 ליום כי כל יום, כל בוקר, אנחנו רואים בדיוק מה המצב, האם אנחנו 14,070, 14,056, לא משנה, כמה שאנחנו נמצאים, כל מה שמעל ה-14,000 אנחנו צריכים – אנחנו שלחנו הסבר מפורט לוועדה, אנחנו הולכים לפי הקבוצות שמנויות בתוספת של סעיף 68 שם ואנחנו כל פעם בודקים למי יש לו את התקופה הכי קצרה בתוך הקבוצה ובממוצע מה שיוצא לנו מאז שהתחלנו מחדש את השחרור המנהלי, כשהמשטרה החלה לעצור מחדש ואנחנו עולים מעל ה-14,000 אנחנו בממוצע משחררים משהו שבאזור בין 50 ל-78, 87 ביום.

יוכי גנסין: כל זה, לשאלתכם, אתם שאלתם כמה שחררנו בחודש וחצי האחרונים, אז על זה אמרתי לכם את המספר.

אוסאמה סעדי: זה שמענו, 800.

אוסאמה סעדי: מתוך ה-1,000 שכבר סיימו והיו אמורים להשתחרר, יש לכם פילוח כמה מתוך ה-1,000 הם אלימות במשפחה, עבריינים - - -

מיכל (מיקי) חיימוביץ': ברמת מסוכנות גבוהה, כן.

אוסאמה סעדי: אלה הקבוצות שאתם אומרים שאתם רוצים להחריג אותם.

מיכל (מיקי) חיימוביץ': זה לא רק הם, גם אני.

יוכי גנסין: אני לא מבינה את השאלה, מתוך אלה שממתינים בתור כמה מתוכם - - -

מיכל (מיקי) חיימוביץ': כמה מתוכם אלימות במשפחה.

יוכי גנסין: אני אגיד לך בדיוק, מתוך ה-964 שכאילו ממתינים, אלימות במשפחה 295, עברייני מין 33, ביטחוני 53.

אוסאמה סעדי: אז יש לך בערך 600 שהם לא בקבוצות האלה.

סעיד אלחרומי: שהם זמינים לשחרור.

אוסאמה סעדי: למה את אלה לא משחררים?

אוסאמה סעדי: נגיד שאתם רוצים והוועדה רוצה ומסכימה איתך - - -

מיכל (מיקי) חיימוביץ': מה, את ה-400 הנוספים?

אוסאמה סעדי: יש אלימות במשפחה וביטחוניים ועבריינים בערך 400.

אוסאמה סעדי: יש בערך 600, למה לא משחררים אותם לפני ראש השנה?

יוכי גנסין: אנחנו פועלים כחוק.

אוסאמה סעדי: אנחנו פה בגלל החוק.

אוסאמה סעדי: אז תגידי לי היום שאני מוריד את תקן הכליאה ל-13,900 הם משתחררים, אז אני אוריד.

מיכל (מיקי) חיימוביץ': אז ישתחררו 100, לא ישתחררו ה-600.

אוסאמה סעדי: אז שתגיד לנו ה-600, כמה צריך להוריד את התקן?

יוכי גנסין: צודקת היושבת ראש.

מיכל (מיקי) חיימוביץ': חבר הכנסת, אתה לא עושה תקן כליאה ליומיים לפני ראש השנה, אתה עושה תקן כליאה לשנה שלמה קדימה.

אוסאמה סעדי: אבל יש 600 שכבר - - -

מיכל (מיקי) חיימוביץ': וגם סליחה, אני חייבת להגיד את זה, כלומר עם כל הכבוד ובאמת ההבנה למצוקה שיש היום בבתי הסוהר, ואני מקבלת את הטלפונים ואני מקבלת את המיילים, אבל האנשים האלה כן צריכים לרצות את עונשם.

מיכל (מיקי) חיימוביץ': השחרור המנהלי זה לא איזה מתנה, סוכרייה שאנחנו מחלקים.

מיכל (מיקי) חיימוביץ': אנחנו לא אמורים לשחרר אנשים לפני תום התקופה שלהם, צריך לזכור את זה.

מיכל (מיקי) חיימוביץ': אני מבינה את המצוקה בבתי הכלא, אבל אתה לא יכול לדבר על זה כאילו זה, אתה יודע, אנחנו מונעים מהם את זכויותיהם, אנחנו מונעים מהם את זכויותיהם בהיבט של התנאים בבתי הכלא.

אוסאמה סעדי: לפי הזכות הקיימת - - -

מיכל (מיקי) חיימוביץ': תאמין לי שאותי מטריד יותר שהיום יש אסירים שאין להם מזגן בבית הכלא.

מיכל (מיקי) חיימוביץ': בעיניי זה חמור פי כמה וכמה, שאנחנו מכריחים אנשים לחיות בתנאים מזעזעים כאלה.

מיכל (מיקי) חיימוביץ': אני חושבת שזה צריך להטריד אותנו יותר, באמת, התנאים שהם חיים בתוך בתי הכלא.

אוסאמה סעדי: אותי מטריד כל הדברים, ואת יודעת כמה זה מטריד אותי, גם העניין של המזגן וגם העניין של הצפיפות והמון דברים והמון זכויות, אבל עכשיו אנחנו מדברים על תקן כליאה ועל שחרור מנהלי שהוא קיים לפי החוק.

אוסאמה סעדי: שיבואו ויבטלו את המנהלי, אז אני אגיד אין מנהלי, זהו.

אוסאמה סעדי: אבל כאשר אנחנו שומעים שיש 1,000 אסירים שהיו צריכים להשתחרר ומעכבים אותם - - -

יוכי גנסין: לא נכון.

מיכל (מיקי) חיימוביץ': הם לא היו אמורים להשתחרר.

אוסאמה סעדי: אמורים להשתחרר, הם סיימו.

אוסאמה סעדי: הם סיימו.

מיכל (מיקי) חיימוביץ': אמורים, בסדר, על פי הבג"צ.

יוכי גנסין: הם לא אמורים להשתחרר.

יוכי גנסין: הצגת הדברים, עם כל הכבוד, חבר הכנסת אוסאמה סעדי יודע, ואני רוצה להתחבר למה שאת אומרת, בית המשפט גוזר גזר דין, הוא גוזר את גזר הדין לשלוש שנים, אדם אמור לרצות את שלוש השנים, לפי חוק שחרור על תנאי אם הוא מתנהג התנהגות טובה והוא עבר תהליך כזה או אחר הוא יכול לקבל שליש.

יוכי גנסין: מה שאומר בעצם חבר הכנסת אוסאמה סעדי, את הפרס הזה של השחרור המנהלי צריך לתת, זה לא משנה אם מגיע לך או לא מגיע לך.

אוסאמה סעדי: לא, לא, לא, את מעוותת את דבריי עכשיו, יוכי.

סעיד אלחרומי: לא, רק למי שמגיע.

אוסאמה סעדי: את מעוותת את דבריי עכשיו ואת יודעת שאני לא התכוונתי לזה.

אוסאמה סעדי: אנחנו פה בחוק, הכנסת, והממשלה תמכה בזה ותיקנו את תיקון 54 ואתם באתם ואמרתם תיקון 54 מנהלי כפול, גם עבודות שירות תשעה חודשים, גם פיקוח ואיזוק אלקטרוני, כל הדברים האלה על מנת לעמוד בבג"צ שטח המחיה.

אוסאמה סעדי: אתם אמרתם את זה ואנחנו תמכנו בכם, ועכשיו את באה ואומרת לא, עם כל הכבוד.

יוכי גנסין: זה לא מה שאני אומרת, ממש לא.

אוסאמה סעדי: את אמרת שיש 1,000 זמינים, לא אני.

סעיד אלחרומי: את אמרת, יוכי.

אוסאמה סעדי: תפסיקו עם זה כבר.

אוסאמה סעדי: אתם מטעים את הציבור ואתם עובדים עלינו גם בעיניים.

מיכל (מיקי) חיימוביץ': יוכי, אני רוצה לשאול שאלה, את ציינת מקודם את תקש"ח הקורונה שבמסגרתם שוחררו עוד 857, נכון?

יוכי גנסין: נכון.

מיכל (מיקי) חיימוביץ': חוק הקורונה הגדול, שלפיו אתם פועלים היום, חוק סמכויות הקורונה שחוקק.

יוכי גנסין: כן, הוא לא נותן מענה ל - - -

מיכל (מיקי) חיימוביץ': הוא לא נותן מענה.

יוכי גנסין: אגב, לפי משרד המשפטים, חשוב להגיד את הדבר הזה, תקנות שעת חירום תקפות אך ורק לשלושה חודשים.

יוכי גנסין: לא ניתן להאריך.

מיכל (מיקי) חיימוביץ': אני יודעת, בוודאי, בגלל זה חוקקנו את החוק.

יוכי גנסין: כן, אבל חוק הקורונה נועד למתן סמכויות, הוא לא נועד לשחרור מוקדם, הוא לא עוסק בזה בכלל.

מיכל (מיקי) חיימוביץ': הוא לא עסק בזה בכלל, הבנתי, אוקיי.

מיכל (מיקי) חיימוביץ': רציתי רק לדעת.

מיכל (מיקי) חיימוביץ': כן, בבקשה, עורך דין זיסל, רצית להגיד משהו?

יוכי גנסין: אני רוצה רק לתקן, נאמר לי שזה 2,700 מיטות.

יוכי גנסין: זה הכול.

אריאל זיסל: רציתי רק להעיר הערה אחת חשובה בהמשך לשיח שהתנהל כאן.

אריאל זיסל: אני רוצה לומר שלמעשה בפסיקה של בג"צ שטח מחיה ודאי לא הייתה כוונה לשופטי בג"צ להביא לאיזה שהוא שחרור המוני של אסירים בעלי מסוכנות.

אריאל זיסל: המענה המרכזי לבג"צ שטח מחיה, וזה גם בא לידי ביטוי בהחלטת הממשלה האחרונה שהתקבלה בתחילת אוגוסט, הוא הבינוי בפועל.

אריאל זיסל: אני הדגשתי את זה חזור והדגש.

מיכל (מיקי) חיימוביץ': כן, אבל הייתם צריכים להיות בבינוי הזה, כבר הרבה מעבר לזה, והייתם צריכים לאשר את מגידו והייתם צריכים כבר לקדם תוכניות של - - -

אוסאמה סעדי: אנחנו נבוא ל-2023 שלא יהיה שום בית כלא חדש.

אריאל זיסל: זה תהליך, אני מסכים, אבל זה תהליך ועכשיו יש החלטת ממשלה מעודכנת שמדברת על בינוי של 1,281 מקומות כליאה עד סוף שנת 2023, זה המענה המרכזי.

מיכל (מיקי) חיימוביץ': זה עוד שלוש שנים.

אריאל זיסל: הדברים הנוספים הם כמובן חשובים, כמובן השחרור המנהלי והנושא של הפיקוח האלקטרוני ועוד כהנה וכהנה, אבל המענה המרכזי הוא הבינוי בפועל ולכך חותרת הממשלה בהחלטותיה.

אריאל זיסל: זה דבר שצריך לעמוד - - -

מיכל (מיקי) חיימוביץ': באיטיות מחרידה.

מיכל (מיקי) חיימוביץ': באמת זאת הבעיה הכי גדולה כי אתם לא בונים עוד בתי כלא.

מיכל (מיקי) חיימוביץ': בבקשה, סעיד אלחרומי.

סעיד אלחרומי: תודה, גברתי היושבת ראש.

סעיד אלחרומי: אני שמעתי את המספר של 1,000 אסירים שהם זמינים בעצם לשחרור מנהלי, כמובן אם נוציא את אלה שהתריעו עליהם, עבירות מין וכל מיני סוגיות, נשארו בערך 600.

סעיד אלחרומי: הרי המטרה שלנו היא ללכת לכיוון של החלטת בג"צ ואני לא רואה שום סיבה עכשיו להתעקש על המספר הזה, המספר 600, ולדחות ולדחות כי יהיו עוד אסירים.

סעיד אלחרומי: אנחנו לא במצב שזהו, הסיפור של האסירים נעצר ונשארים רק עם ה-600.

סעיד אלחרומי: אז 600 או 550 או 650, אני חושב שבתקופה הזאת אפשר לקבל החלטה ולעשות את השחרור הזה, אם נוציא את כל החריגים, כל עבירות המין, כל מי שהשב"ס רוצה.

עידו בן יצחק: החוק לא מאפשר את זה.

עידו בן יצחק: ברגע שקובעים מספר - - -

אוסאמה סעדי: בתקש"ח הוא יכול לעשות את זה.

אוסאמה סעדי: הם עשו את זה.

עידו בן יצחק: אנחנו לא בתקש"ח.

אוסאמה סעדי: אז הם יכולים לעשות.

עידו בן יצחק: לא, לא, אין - - -

אוסאמה סעדי: למה לא?

עידו בן יצחק: קודם כל כי - - -

אוסאמה סעדי: איך עשו במרץ?

אוסאמה סעדי: לא באו לוועדת הפנים, לא לכנסת, זו החלטה של השר ושחררו.

עידו בן יצחק: ובאמת הרשימה המשותפת עתרה לבג"צ נגד שימוש בתקנות שעת חירום.

מיכל (מיקי) חיימוביץ': אי אפשר להשתמש בתקנות שעת חירום כשזה טוב לכם ולהתנגד כשזה לא מתאים לכם.

סעיד אלחרומי: לא, לא טוב לנו, אנחנו לא יודעים מי ה-600.

סעיד אלחרומי: דרך אגב, אנחנו לא יודעים מי ה-600.

עידו בן יצחק: זה לא כלי שנועד ל - - -

סעיד אלחרומי: אנחנו לא יודעים.

סעיד אלחרומי: אנחנו כחברי ועדה כאן באים עם ידיים נקיות, אנחנו לא יודעים מי ה-600, אבל אנחנו יודעים שיש לחץ נוראי - - -

אוסאמה סעדי: את שמעת מתוכם 30 ביטחוניים, אני נלחם עקרונית.

אוסאמה סעדי: מתוך ה-1,000 זה 30 ביטחוניים.

סעיד אלחרומי: אנחנו יודעים שיש לחץ נוראי בתוך בתי הכלא.

מיכל (מיקי) חיימוביץ': נכון.

סעיד אלחרומי: הולכים לכיוון של החלטת בג"צ.

עידו בן יצחק: מבחינתי, שתחליט הוועדה איזה מספר שהיא מוצאת לנכון, אבל צריך להבין שגם אם מורידים ב-600 זה לא צובע את ה-600 המסוימים הלא מסוכנים, זה אומר שזה 600 מתוך ה-1,000 שהם לפי התקופות ולא לפי המסוכנות.

אוסאמה סעדי: לא, היא אמרה שזה הפילוח.

עידו בן יצחק: זה הפילוח, אבל השחרור לפי החוק הוא לא מתייחס, הוא לא יכול לבצע את - - -

מיכל (מיקי) חיימוביץ': טוב, הזמן שלנו היום מוגבל, יש לי דיון בעשר, דיון חשוב, אני רוצה להתקדם ולתת לתנועה לזכויות האזרח לדבר ולזכויות עצירים, מגיע להם גם.

אוסאמה סעדי: אז שידברו, אני כבר דיברתי תוך כדי שאלות.

מיכל (מיקי) חיימוביץ': כן.

מיכל (מיקי) חיימוביץ': מהסנגוריה הציבורית רוצים גם.

מיכל (מיקי) חיימוביץ': עורך דין גיל שפירא.

מיכל (מיקי) חיימוביץ': בבקשה, שלוש דקות, אם אפשר.

גיל שפירא: תודה רבה, בוקר טוב, גברתי היושבת ראש וחברי הוועדה.

גיל שפירא: אני סבור שלמעשה אין קשר בין תיקון החקיקה העתידי שהמשרד לבטחון פנים ושב"ס מבקשים לקדם לבין הצורך לקבוע היום תקן כליאה מהותי.

גיל שפירא: מה שחשוב לשים על השולחן ומה שחשוב שיהיה גם נתון לפיקוח הפרלמנטרי של הוועדה זו העובדה שרובם המכריע של הכלואים במדינת ישראל, כ-60% מהכלואים במדינת ישראל, מוחזקים היום בתנאים שבית המשפט העליון קבע שהם פוגעים בליבת הזכות לכבוד האדם.

גיל שפירא: זה הנתון המרכזי שצריך להיות לנגד עינינו כשאנחנו מסתכלים היום על תקן הכליאה.

גיל שפירא: וחשוב גם עוד דבר להזכיר, שתקן הכליאה או מנגנון השחרור המנהלי קבוע כבר מזה 27 שנים בחוק ועד היום לא היה דחוף לאף אחד לעשות את ההבחנה בין אוכלוסיות האסירים שיקבלו אותו או שלא יקבלו אותו.

גיל שפירא: לפני שנתיים חוקק תיקון 54 - - -

מיכל (מיקי) חיימוביץ': אתה לא מסכים עם ההבחנה הזאת, אתה לא חושב שהיא חשובה?

גיל שפירא: אני חושב שההבחנה הזו היא פחות רלוונטית מהסיבה העיקרית הבאה, השחרור המנהלי מקדים שחרור של אסירים שממילא עתידים להשתחרר בעוד פרק זמן קצר, הוא מקדים אותם בממוצע בכחודש ימים, למיטב זיכרוני, אפשר לבדוק, חודש ימים או 40 יום.

גיל שפירא: זה מה שהיה בפעם הקודמת, אפשר לבדוק את הנתונים האלה מול שב"ס.

גיל שפירא: אלו אסירים שנמצאים לקראת סוף תקופת מאסרם, אגב חלקם אסירים שעברו ועדת שחרורים וועדת שחרורים קבעה שאפשר לשחרר אותם בשחרור מוקדם כי הם לא מסוכנים וכי הם ראויים לשחרור, אבל הם עדיין לא מקבלים את השחרור המנהלי, הם יושבים על המנהלי.

גיל שפירא: אני מכיר אסירים שעברו ועדת שחרורים ושנקבע שהם ראויים לשחרור ושהם לא מסוכנים לשחרור והם עדיין לא מקבלים את השחרור המנהלי.

גיל שפירא: את הסייג הזה לגבי אוכלוסיות מסוימות שלא יהיו זכאיות, לא דנו בו לפני שנתיים כשתיקנו את החוק.

גיל שפירא: יכלו לעשות את זה אז כמו שהחריגו את האסירים הביטחוניים, אבל אף אחד לא העלה את זה ועכשיו מחזיקים את אותם אסירים בני ערובה ואומרים שלא יורידו את תקן הכליאה למרות פסיקת בג"צ ולמרות שהמדינה לא עומדת בחובתה לקיים את פסיקת בג"צ, ולמרות שהמדינה אומרת שייקח להם עוד שלוש שנים לקיים את ההחלטה הזו.

גיל שפירא: אז שלוש שנים ייקח למדינה לקיים את ההחלטה הזו, אבל את השחרור של האסירים שמוחזקים בתנאים קשים מונעים היום.

גיל שפירא: ולכן אני חושב שיש ערך לכך שייקבע תקן כליאה שונה, שההפחתה של תקן הכליאה תיעשה כבר עכשיו ויותר מזה, לחילופין, גם אם לא רוצים לתת את מלוא השחרור המנהלי צריך לקחת את הדבר הזה לפיקוח פרלמנטרי הדוק יותר, לא בעוד שנה.

גיל שפירא: בעוד שנה אנחנו נהיה באותו מקום ואולי במקום חמור יותר מבחינת מה שקורה בבתי הכלא.

גיל שפירא: אנחנו כבר עכשיו מקבלים דיווחים על כך שבגלל אירועי הקורונה למיניהם סוגרים אגפים לבידוד, מצופפים אגפים אחרים, אסירים מוחזקים בתנאים מאוד מאוד קשים.

גיל שפירא: הדבר הזה הוא רכיב מרכזי בהחלטה שהוועדה צריכה לקחת בחשבון.

גיל שפירא: לכן אנחנו חושבים שאת ההפחתה בתקן הכליאה ואת החישוב של תקן כליאה מהותי, שמתחשב בשטח המחיה כפי שקבע שבית המשפט העליון, צריך לעשות היום ולא בעוד שנה ולא בעוד שלוש שנים.

גיל שפירא: לכן אנחנו מבקשים שהוועדה לא תאשר את תקן הכליאה המוצע על ידי המשרד לבטחון הפנים, תפחית אותו כבר עכשיו, לחילופין אני מציע שהוועדה תקבע את תקן הכליאה שוב באופן זמני למשך פרק זמן קצר יותר שיאפשר פיקוח פרלמנטרי הדוק יותר אחר התקדמות התהליכים האחרים.

גיל שפירא: ובהזדמנות הזו שנה לטובה לכל אנשי שב"ס וכמובן לחברי הכנסת ולחברי הוועדה

מיכל (מיקי) חיימוביץ': תודה רבה לך, עורך דין גיל שפירא.

מיכל (מיקי) חיימוביץ': מהקליניקה לזכויות אסירים, סיגל שהב.

סיגל שהב: כן, שלום.

סיגל שהב: אני מצטרפת לדברים של גיל ורק לאור הדברים שנאמרו כאן, התנאים והקורונה בבתי הסוהר, צריך דווקא להמשיך ולשחרר בשחרור מנהלי.

סיגל שהב: הבינוי, כידוע, לא יכול להוות כרגע מענה לעמידה בבג"צ שטח המחיה, ובעניין של השחרור המנהלי החלקי אנחנו שומעים שאכן מקיימים שחרור מנהלי חלקי בזמן שהחוק קובע מעט אחרת בהקשר הזה ונשמח להתייחסות שווה לעניין של שחרור מנהלי חלקי כי כשצריך לשחרר את כל מי שיגיע לפרקו, מה שנקרא לשחרור המנהלי שלו, צריך לשחרר את כל מי שיגיע למועד המנהלי ולא לדחות את השחרור לפי מה שאנחנו מבינים מלשון החוק, בהמשך לפנייה שהועברה מלשכת עורכי הדין בהקשר של השחרור המנהלי החלקי.

סיגל שהב: ונשמח אם שב"ס יבהירו את העניין הזה, העניין של המסוכנות והשיקום, שום דבר לא קורה בחודש הזה שהאסיר ממשיך להיות מוחזק בכלא, כל העניין הקשה ביותר זה שלא יודעים, האסירים לא יודעים את מועד השחרור שלהם וזה יוצר המון חוסר ודאות ויכולת להתארגן אפילו במובן של קורת גג ליום שצריך לחזור לקהילה.

סיגל שהב: האסירים האלה חוזרים לקהילה.

סיגל שהב: עמדת שב"ס היא בהחלט חשובה, אבל מעבר לזה יש את החברה, החברה צריכה להחליט איך היא רוצה לקבל את האסירים האלה חזרה אליה, איזה שיקום היא רוצה לתת להם.

סיגל שהב: אנחנו צריכים להיות מאוד מוטרדים מהאחוז הנמוך של המשתחררים בוועדות שחרורים שלא זוכים לשיקום ולפחות שתהיה איזה שהיא ודאות ביום של השחרור, שאסירים יידעו מתי הם משתחררים.

סיגל שהב: אנחנו מקבלים המון תלונות בנושא והדברים הם מאוד קשים, אנשים שמחכים לצאת לחתונות שממתינות להם מחוץ לכלא, ועוד כל מיני אירועים שתוכננו להם.

סיגל שהב: גם לא מיד ביום של השחרור המנהלי, אבל בכל זאת זה לא נותן להם שום פרק זמן להיערך ולתכנן תוכניות חיים, להסתכל קדימה על החיים שלהם, על המשפחה, לאן הם חוזרים ומה הם יעשו, איך הם יעבדו.

סיגל שהב: בצורה הזו זה בהחלט יוצר מה שנקרא loss loss, גם לאסיר וגם לחברה.

מיכל (מיקי) חיימוביץ': תודה רבה לך.

מיכל (מיקי) חיימוביץ': אני אשמח לשמוע את ההתייחסות לדברים ששמענו עכשיו ממך, יוכי גנסין.

אוסאמה סעדי: אפשר שאני אדבר ואז יוכי גם תענה?

מיכל (מיקי) חיימוביץ': כן, אפשר גם, רק בקצרה.

אוסאמה סעדי: גברתי היושבת ראש, את אמרת שאת מוצפת במיילים ובפניות וגם אנחנו.

אוסאמה סעדי: אני רק רוצה להקריא מייל אחד שקיבלתי ביום שני שעבר: 'הגיע הזמן שהמנהלי ייפתח קצת.

אוסאמה סעדי: חוצפה.

אוסאמה סעדי: אני אמא לילדה בת שמונה חודשים, בעלי יושב על המנהלי כבר חודשיים, תיכף מגיע לו ראש השנה, כמו שאתם יושבים בשולחן חג עם המשפחה שלכם גם אני רוצה לשבת בשולחן עם המשפחה שלי'.

מיכל (מיקי) חיימוביץ': לצערי, גם אני לא אוכל לשבת עם המשפחה שלי בערב חג.

אוסאמה סעדי: לא, אבל אז אני שאלתי אותה, היום לקראת הדיון, שאלתי אותה בבוקר: 'אנחנו בדיון כמה זמן בעלך במאסר?

אוסאמה סעדי: כמה נותר לו?', ואז היא אומרת לו: 'ברוך ה', בעלי השתחרר אתמול'.

אוסאמה סעדי: אבל מה מתברר?

אוסאמה סעדי: שהוא נשפט למאסר של שבעה חודשים, הוא היה צריך להשתחרר במנהלי ב-8.7, מתי הוא השתחרר?

אוסאמה סעדי: אתמול

מיכל (מיקי) חיימוביץ': בתום תקופת המאסר שלו.

מיכל (מיקי) חיימוביץ': כמעט.

אוסאמה סעדי: לא, אתמול.

אוסאמה סעדי: אז אני אומר, גברתי היושבת ראש, אני מסכים עם מה שאמר הנציג של האגודה לזכויות האזרח ועם סיגל, זה כבר עשרות שנים שיש מנהלי, המדינה, בהסכמה, עשינו ותיקנו 54 מנהלי כפול, בגלל שאמרו שזה חלק ממסכת שלמה שאנחנו רוצים באמת לעמוד בבג"צ שטח המחיה.

אוסאמה סעדי: אי אפשר היום לבוא ולתפוס את החבל משני הקצוות להגיד שזה לא זכות, זה לא זכות קנויה, זה לא מתנה, אז מה זה, עונש?

אוסאמה סעדי: הוא קיבל את העונש שלו.

אוסאמה סעדי: זה שמקבל שליש על התנהגות טובה, אני ראיתי שגם חלק מהתוכנית החדשה שאומרים שרוצים לעודד אנשים לקבל טיפול בתוך בית הכלא, בסדר?

מיכל (מיקי) חיימוביץ': אני רוצה בדיוק לדבר, אתה מעלה את הנושא שגם אני רציתי לשאול.

מיכל (מיקי) חיימוביץ': יוכי, אחד הדברים הבולטים, במיוחד כשאנחנו מדברים על זה שעדיין משתחררים אנשים שעשו עבירות של אלימות במשפחה, הם משתחררים בלי שיקום, בלי שום מסגרת שקולטת אותם ובדברים האלה אתם לא מתקדמים.

יוכי גנסין: זה פשוט לא נכון.

יוכי גנסין: העבודה שנעשית בתחום האלימות במשפחה וגם בתחום עבריינות המין היא עבודה נרחבת, היא עבודה מדהימה.

יוכי גנסין: את מקבלת מיילים מאסירים ורע להם וזה, עם כל הכבוד דיברו פה על כך שכביכול שירות בתי הספר לא משקם אסירים, מי שצריך לקבל את אותם אסירים בקהילה וצריכה להיות חבירה בין התוכניות שאנחנו עשינו בתוך שירות בתי הסוהר לבין הקהילה לבין לשכה לשירותים חברתיים בקהילה, היא צריכה לקבל אותו ולהמשיך את אותה תוכנית שהוא התחיל בבית הסוהר, זה צריך להיות רש"א והלשכה לשירותים חברתיים בקהילה.

יוכי גנסין: איך אתם יכולים לבוא בטענות לשירות בתי הסוהר על כך ש - - -

מיכל (מיקי) חיימוביץ': לא, בין השאר הטענות הן שכשבן אדם לא יודע מתי הוא משתחרר אז אי אפשר לייצר לו איזה שהיא רשת של - - -

יוכי גנסין: מה הבעיה עם הטענה?

יוכי גנסין: זו בדיוק הטענה, ואני פה מתחברת למה שאמר אוסאמה, אני בחפץ לב מתחברת למה שאמר אוסאמה, מה אומר אוסאמה?

יוכי גנסין: הוא מניח שהוא יקבל שחרור מנהלי ובגלל שהוא מניח אז יש לו אכזבה מכך שהוא לא משתחרר במועד שהוא קיווה לו.

אוסאמה סעדי: מה זה מניח?

אוסאמה סעדי: זה החוק נכון להיום, שיש מנהלי ויש מנהלי כפול.

יוכי גנסין: לא, סליחה, ממש לא, החוק הוא - - -

אוסאמה סעדי: מה לא? מה לא?

מיכל (מיקי) חיימוביץ': החוק לצערנו זה שיש שחרור מנהלי.

מיכל (מיקי) חיימוביץ': לצערנו.

מיכל (מיקי) חיימוביץ': אני אומרת את זה, אני לא חושבת שזה כלי נכון.

אוסאמה סעדי: שתבוא הכנסת, או השר לבטחון פנים או הממשלה ויגידו שהם מבטלים, אין זכות מנהלית, אין ניכוי שליש, אז כל אסיר יידע, הוא קיבל שלוש שנים אז הוא יישב שלוש שנים, לא פחות יום.

יוכי גנסין: חבר הכנסת סעדי, אם אתה רוצה לשמוע מה שיש לי להשיב אז אני אשיב.

יוכי גנסין: אתה עושה מה שנקרא אותו דין גם לשחרור המנהלי הרגיל, שהוא נאמד בשבועות ספורים, לבין השחרור המנהלי המוגבר, שהוא פי ארבעה, פי שלושה ופי שניים מהרגיל, מה שהממשלה והכנסת נאלצו לעשות בשביל לממש את פסק הדין של בג"צ.

אוסאמה סעדי: אבל זה חוק.

אוסאמה סעדי: זה חוק, הוראת שעה לשלוש שנים.

אוסאמה סעדי: אתם רוצים לבטל את זה?

אוסאמה סעדי: תבואו תבטלו את זה.

אוסאמה סעדי: אתם יכולים לעשות את זה בצ'יק צ'ק אם אתם רוצים.

יוכי גנסין: לא, ממש לא.

יוכי גנסין: זה מותנה, ואני מפנה לטבלה שהעביר בסקירה היועץ המשפטי של הוועדה.

יוכי גנסין: היועץ המשפטי של הוועדה, בעמוד האחרון של הסקירה שלו, מראה איך ירדנו בתקן ובתפוסה מ-22,000 עד היום 14,000.

יוכי גנסין: לבוא ולהגיד שבמשך עשרות שנים אנשים נהגו לקבל שחרור מנהלי מוגבר ועכשיו הם מאוכזבים כי הם לא מקבלים, סליחה, כמות - - -

אוסאמה סעדי: יוכי, גם לפני המנהלי המוגבר היו שחרורים מנהליים של 11,000 ושל 10,000.

אוסאמה סעדי: ב-2016 10,000, עוד לא היה מנהלי כפול, ב-2017 10,500, ועכשיו אתם עומדים, עם כל הכבוד, על כמעט 3,000.

אוסאמה סעדי: מ-10,000 ל-3,000.

מיכל (מיקי) חיימוביץ': יוכי, אני רוצה להבין משהו, אסירים שמשתחררים במנהלי, אני מבינה, לא מחויבים בשיקום?

יוכי גנסין: לא, לא.

אוסאמה סעדי: הוא אסיר ברישיון.

יוכי גנסין: אם אני מבינה נכון את השאלה, את השיקום הוא עובר אצלי, את הטיפול הוא עובר אצלי לפני שחרורו.

יוכי גנסין: אם בית המשפט גזר עליו עונש מאסר מאוד קצר, אני לא יודעת את המקרה שחבר הכנסת סעדי דיבר עליו, אבל אם נגזרו עליו שבעה חודשים, מתוך זה מנכים לו ארבעה חודשים שהוא ישב במעצר, נשארה לו תקופה מאוד קצרה, בתקופה הקצרה הזאת היכולת לתת לו טיפול היא כמובן קטנה הרבה יותר וברגע שהוא מקבל שחרור מנהלי אז בוודאי שאי אפשר לתת לו בקהילה, אין תוכנית המשך.

יוכי גנסין: אם לזה הכוונה שלך, אין תוכנית המשך אחרי שהוא משתחרר בשחרור המנהלי, איזה תוכנית שהוא מקבל בקהילה, על ידי רש"א או משהו כזה.

יוכי גנסין: צודק חבר הכנסת סעדי שלכאורה, וזה הכנסת כמובן תוכל לעשות במסגרת התיקון המוצע, אם תקופת השחרור המנהלי תיחשב גם היא כשחרור ברישיון ותהיה לו חובה בתקופת השחרור המנהלי לקבוע בתנאים כשהוא משתחרר שהוא צריך לעבור תוכנית טיפול כזאת או אחרת, אז כמובן שזה יהיה.

יוכי גנסין: אבל זה בדיוק חלק מהתיקון שהוועדה צריכה לדון בו.

מיכל (מיקי) חיימוביץ': תודה, אני רוצה עוד לתת ממש זכות דיבור קצרה, לצערי, אני חייבת להגיד, אן סוצ'יו מהאגודה לזכויות האזרח.

מיכל (מיקי) חיימוביץ': בבקשה.

אן סוצ'יו: תודה רבה.

אן סוצ'יו: אני באמת אדבר ממש בקצרה כי הדברים כבר נאמרו.

אן סוצ'יו: אין לנו איזה חיבה יתרה למנגנון השחרור המנהלי, אבל מה לעשות שזה המנגנון שבאמצעותו הקלו במעט על הצפיפות במשך שלושה עשורים עד היום.

אן סוצ'יו: לבוא עכשיו ולהגיד, דווקא בתקופה הזאת, כשהמדינה מבזה את פסק הדין של בג"צ, לבוא ולהגיד שעכשיו הגיע הזמן לבחון אותו מחדש, לבחון את האוכלוסיות המסוכנות, תעשו את זה, אין בעיה, בינתיים תמשיכו עם המנגנון שאתם משתמשים בו כבר שנים.

אן סוצ'יו: אתם לא רוצים את השחרור המוגבר שהתחלתם איתו כמענה, אתם בחרתם בו כמענה לבג"צ הצפיפות, אז עכשיו לבוא ולהגיד שאתם רוצים לעצור אותו כי הוא כבר לא מתאים לנו כי יש אוכלוסיות מסוכנות שמשתחררות?

אן סוצ'יו: בדיון הקודם הבאתם נתונים על אחוזי הרצידיביזם של אותם משוחררים שהשתחררו בשחרור המנהלי המוגבר, הנתונים האלה מוכיחים שאין רצידיביזם מוגבר לאותן אוכלוסיות.

אן סוצ'יו: דיברתם על 16% שחוזרים אחרי שנה, אז הנתונים שלכם מדברים על זה שהאסירים שמשתחררים רגיל חוזרים ב-18% אחרי שנה, כך שהנתונים שלכם בכלל לא מצדיקים את מה שאתם אומרים, ששחרור מוקדם של אותם אסירים מסוכנים יביא להגברת הרצידיביזם.

אן סוצ'יו: ממש לא.

אן סוצ'יו: בואו תדברו על הנתונים.

אן סוצ'יו: אתם סתם זורקים פה נתונים על זה שאסירים מסוכנים משתחררים ואוי ואבוי אם הם יחזרו לחברה.

אן סוצ'יו: מה לעשות שהם יחזרו לחברה בכל מקרה בעוד כמה שבועות, אז לבוא ולדבר עכשיו על המסוכנות האדירה שלהם כאילו שגילינו פה משהו חדש?

אן סוצ'יו: לא, זה מנגנון שכבר עשרות שנים משתמשים בו.

מיכל (מיקי) חיימוביץ': כן, זה נכון, אבל זה שמשתמשים בזה, אני מבינה שזה שמשתמשים בזה כבר עשרות שנים, זה קיים, ואני מבינה שאין ברירה אם רוצים לעמוד בפסיקת בג"צ, אני מבינה את כל זה, אבל קשה לי קצת עם זה שכולם מתייחסים לשחרור המנהלי כאל משהו שהוא בסדר, זה לא בסדר.

אן סוצ'יו: לא בסדר, פשוט זה המנגנון שבחרו בו, שכנסת ישראל בחרה בו.

מיכל (מיקי) חיימוביץ': זה לא בסדר וזה לא בסדר עוד יותר שעבריינים של אלימות במשפחה ושל עבירות מין משתחררים בשחרור מנהלי.

מיכל (מיקי) חיימוביץ': זה לא בסדר, נו.

מיכל (מיקי) חיימוביץ': עם כל הסימפטיה והכול אז אני קצת עדיין מתקשה להבין את הסנגוריה הזו שכל הזמן מדברת על השחרור המנהלי כאילו שזה איזה מתת אלוהים.

מיכל (מיקי) חיימוביץ': בואו נזכור - - -

אן סוצ'יו: זה ממש לא מתת אלוהים, זה פשוט הפתרון שהמדינה בחרה בו, לא אנחנו בחרנו בו.

מיכל (מיקי) חיימוביץ': נכון, אז רק צריך להגיד שזה פתרון רע.

אן סוצ'יו: תעשו משהו אחר, אין שום בעיה.

מיכל (מיקי) חיימוביץ': צריך לחזור ולומר שהוא פתרון רע.

אן סוצ'יו: אבל כשמבזים את בג"צ זה לא הזמן לעשות תיקונים בפתרון הרע הזה, זה בדיוק העניין.

מיכל (מיקי) חיימוביץ': כן, אני מבינה, אני גם מבינה את המורכבות הזאת.

מיכל (מיקי) חיימוביץ': אני מציעה שאנחנו נתכנס - - -

אוסאמה סעדי: רק דקה, אלה שעכשיו משתחררים.

אוסאמה סעדי: עכשיו שלחו לי שלשכת עורכי הדין פנתה לשב"ס, לעורכת דין יוכי גנסין, והם ביקשו לקבל מידע אודות הקריטריונים לשחרורים מנהליים, שמענו שיש 1,000 שהם זמינים.

מיכל (מיקי) חיימוביץ': 600.

יוכי גנסין: אין שום קריטריון - - -

אוסאמה סעדי: יש 1,000, אמרת, מתוכם - - -

מיכל (מיקי) חיימוביץ': 1,000 זמינים, מתוכם 600, אם אנחנו רוצים – בסדר.

אוסאמה סעדי: כן, אז שואלים ובאמת זו השאלה, מה הקריטריונים, את מי לשחרר, את מי לא לשחרר, מה הקריטריונים.

אוסאמה סעדי: יש קריטריונים?

יוכי גנסין: אנחנו פועלים לפי הוראות החוק, לפי התוספת, אין שום קריטריונים.

אוסאמה סעדי: איזה תוספת?

יוכי גנסין: זה שחרור מנהלי.

יוכי גנסין: זה שהגברת רותם טובול פנתה במכתב, היא קיבלה תשובה, שהיא תגיד לך מה התשובה שהיא קיבלה לפני שבוע.

אוסאמה סעדי: אני לא קיבלתי תשובה, היא אומרת שלא קיבלו תשובה, יכול להיות שהתשובה עדיין באוויר.

מיכל (מיקי) חיימוביץ': טוב, אני מציעה כזה דבר - - -

אוסאמה סעדי: אני רוצה לסכם, גברתי היושבת ראש, ולהגיד שזה שיש אולי ביקורות מוצדקות או לא מוצדקות על המנגנון של המנהלי, מדובר בעשרות שנים, הממשלות והכנסות אישרו את זה, רק ב-2018 אישרנו את תיקון 54 למנהלי הכפול, ולכן זה המצב הקיים.

אוסאמה סעדי: יש בצד שני גם בזיון בית משפט ברור, שהבג"צ של שטח מחיה שהיה צריך להיות עד סוף 2018, כבר רוצים לדחות את זה ל-2023.

אוסאמה סעדי: שמענו היום שיש כמעט מאות שהיו צריכים להשתחרר והם אפילו לא בקבוצות שעכשיו רוצים להחריג.

אוסאמה סעדי: בינתיים אי אפשר להחריג, אבל נגיד שרוצים להחריג, אז יש כמעט 600 שאמורים להשתחרר.

אוסאמה סעדי: לכן אני אומר, אנחנו כוועדה צריכים לתת את האפשרות הזאת שהאסירים האלה ישתחררו היום לפני מחר.

אוסאמה סעדי: לכן אני אומר שצריך להוריד את תקן הכליאה, לחילופין את הבקשה - -

מיכל (מיקי) חיימוביץ': אנחנו לא יכולים להוריד את תקן הכליאה ב-1,000.

אוסאמה סעדי: - - את הבקשה לשנה.

אוסאמה סעדי: למה שנה?

אוסאמה סעדי: אם הם אומרים תוך שבועות יביאו את התיקון, אז אם הוועדה רוצה, לדחות את זה לזמן קצר ונחזור ונתכנס.

מיכל (מיקי) חיימוביץ': אני רוצה להגיד משהו לסיכום הדברים שאנחנו שמענו עד עכשיו.

מיכל (מיקי) חיימוביץ': אני מבינה את כל המורכבות ואני מצרה על כך שאנחנו נאלצים להצביע על תקן כליאה שבעיניי הוא גבוה כשעדיין אנחנו משאירים הרבה אנשים בכלא שהיו יכולים להשתחרר בשחרור מנהלי.

מיכל (מיקי) חיימוביץ': עם זאת אני כן רואה בחיוב את התהליך שנעשה, גם בשירות בתי הסוהר וגם במשרד לבטחון פנים, על מנת לתקן את מה שאפשר לתקן, לפחות בתנאים הנוכחיים.

מיכל (מיקי) חיימוביץ': לכן מה שאני מציעה, להצביע לא על שנה של תקן כליאה, אלא רק על חצי שנה ולהשאיר את תקן הכליאה כמו שהוא עכשיו.

מיכל (מיקי) חיימוביץ': אני לא חושבת שאנחנו עכשיו יכולים לעשות הפחתה משמעותית בתקן הכליאה.

מיכל (מיקי) חיימוביץ': ההצעה שלי היא להצביע על השארת תקן הכליאה על 14,000 אסירים והתוקף של תקן הכליאה יהיה לחצי שנה, כשאני מקווה שאתם תבואו אלינו עם נתונים שיוכלו להוריד את תקן הכליאה לפני המועד הזה של חצי שנה.

עידו בן יצחק: צריך לקרוא את זה.

מיכל (מיקי) חיימוביץ': בבקשה, תקרא את זה, אדוני היועץ המשפטי.

עידו בן יצחק: 1.

עידו בן יצחק: תקן כליאה.

עידו בן יצחק: תקן הכליאה בכלל בתי הסוהר הוא 14,000 מקומות כליאה.

עידו בן יצחק: 2.

עידו בן יצחק: תוקף.

עידו בן יצחק: תוקפו של צו זה מיום כ"ט באלול התש"ף (18 בספטמבר 2020) עד יום – אנחנו נעשה את זה 18 במרץ.

מיכל (מיקי) חיימוביץ': ואני אומרת שאני מעמידה את זה להצבעה בלב כבד, אבל מתוך הערכה לעבודה שנעשית ומתוך תקווה שבפעם הבאה שאנחנו באים להצביע על תקן הכליאה הזה אנחנו נצביע על תקן כליאה נמוך יותר.

מיכל (מיקי) חיימוביץ': מי בעד?

מיכל (מיקי) חיימוביץ': מי נגד?

מיכל (מיקי) חיימוביץ': מי נמנע?

מיכל (מיקי) חיימוביץ': אין נמנעים, ארבעה בעד, אחד נגד.

מיכל (מיקי) חיימוביץ': בעד – 4

מיכל (מיקי) חיימוביץ': נמנעים – אין אושר.

מיכל (מיקי) חיימוביץ': אני מודיעה שההצעה התקבלה.

מיכל (מיקי) חיימוביץ': תודה רבה לכולם.